Jong dokter Vrydag begrawe | Netwerk24
Jong dokter Vrydag begrawe
Deur Anena Burger 14 Junie 2017 13:52
Dr. Willem-Schalk Blaauw sal Vrydag om 11:00 op sy ouers se plaas, Sandlaagte, begrawe word.Foto: Facebook
Dr. Willem-Schalk Blaauw, die jong narkotiseur wat Sondagoggend dood in 'n huis in Upington aangetref is, word Vrydag op sy ouers se plaas begrawe.
Medelye van vriende en kollegas het die afgelope week vir Blaauw op die sosiale media ingestroom.
Blaauw was 'n oudleerling van die Hoërskool Duineveld en het aan die Universiteit van die Vrystaat gestudeer.
Attie Jooste, Blaauw se swaer, sê die begrafnis sal op die familieplaas, Sandlaagte, sowat 100 km buite Upington gehou word.
Jooste sê kennisse wat 'n laaste eer aan Blaauw wil betoon, is welkom om die begrafnis by te woon. Die verrigtinge sal om 11:00 begin.
'n Aanwysingsbord na die plaas sal by die pad aangebring word.
Blaauw word deur sy ouers, Andries en Ryna, en sy suster, Magdaleen Jooste, 'n dokter in die pediatriese eenheid van die Dr. Harry Surtie-hospitaal, oorleef.